
Az Ádám–Kodály Énekes könyv-sorozat és metamorfózisai

Kulcsszavak: zenepedagógia; kisiskoláskor; tankönyvcsalád; szolmizáció; kottaolvasás
A 20. század ének-zene oktatása a Kodály nevével fémjelezett zenepedagógiai elvek mentén alakult, melynek gyakorlati megvalósítását, tankönyvekké formálását tanítványa, Ádám Jenő végezte.
Dolgozatom a közösen jegyzett Énekes könyv sorozatuk alsó tagozatos köteteinek elemzésén keresztül mutatja be pedagógiájuk fő elemeit. Vizsgálatom kiterjedt a dalanyag összeállítására, a módszertani felépítésre és a grafikai koncepcióra is. A magyar népdal mint szervezőelv, a szolmizáció és a gazdag, megértést segítő illusztrációk így együtt, egymást segítve újdonságnak számítottak a megjelenéskor.
A sorozat hányatatott sorsú volt. Több átdolgozásának összehasonlítása nemcsak módszertani, hanem kultúrpolitikai érdekességeket is kínál. A tankönyvekről készített elemzőtáblázatok feltárják azok szerkezetét és nyomon követhetők a kiadásról-kiadásra történő változások.
A sorozat, dacára annak, hogy a maga korában alig használták, kiemelt jelentőségű a magyar zenei nevelésben, hatása az elmúlt 70 év ének-zene tankönyveiben jól tetten érhető.



